text: З году ў год работнікі сацыяльна-педагагічнага цэнтра напярэдадні зімовых святаў стараюцца падарыць выхаванцам сацыяльнага прытулка навагодні настрой і добрую казку.
  Вось і сёлета, як расказала дырэктар установы Ала Жэгалік, тут з’явіліся ўпрыгожаныя зоны і святочная атрыбутыка.
  Пад столлю калідора – лёгкія балярыны танцуюць пры кожным руху чалавека, які тут праходзіць, у дзіцячых спальнях – дзеды марозы, а ў гульнявым пакоі – вялікая ёлка з гарой скрынак-падарункаў і больш за дзясятак дзіцячых работ на стэндзе “Наша творчасць”.
  Звонку цэнтр таксама выглядае па-святочнаму: клумбы ўпрыгожаны ялінкамі і шарамі, на фасадзе будынка – фігурка Дзеда Мароза, які, відаць, збіраецца залезці ў комін, каб пакінуць дзецям навагоднія сюрпрызы.
  – А мы ўжо атрымалі паштоўкі ад Дзеда Мароза, – хваляцца Дзяніс, Паліна і маленькая Даша, якія сустрэнуць святы ў прытулку. – Паштоўкі вялікія, каляровыя, з рэбусамі і наклейкамі.
  – Гэта я ім падарыла, каб падбадзёрыць і ўключыць у падрыхтоўку да святаў, – шэптам прызнаецца Ала Аркадзьеўна.
  Аднак дзятва не зважае на нашы сакрэты – юныя насельнікі прытулка пакуль яшчэ ўпэўнены, што Дзед Мароз існуе.
  – Я хачу атрымаць канструктар “Лега – горад” і машынку смеццявоз. А яшчэ хачу папрасіць у Дзеда Мароза хутчэй вярнуцца дахаты.